b'\n_START_ARTICLE_\nLytiniai hormonai\n_START_PARAGRAPH_\nLytiniai hormonai\xc2\xa0\xe2\x80\x93 hormonai (biologi\xc5\xa1kai aktyv\xc5\xabs junginiai), kurie skatina lytin\xc4\x97s liaukos, antinks\xc4\x8di\xc5\xb3 \xc5\xbeiev\xc4\x97s ir placentos gamyb\xc4\x85.\n_START_SECTION_\nFunkcijos\n_START_PARAGRAPH_\nJie stimuliuoja ir reguliuoja lytin\xc4\x99 diferenciacij\xc4\x85 ankstyvose n\xc4\x97\xc5\xa1tumo stadijose, pirmini\xc5\xb3 ir antrini\xc5\xb3 lytini\xc5\xb3 po\xc5\xbeymi\xc5\xb3 susidarym\xc4\x85, lytini\xc5\xb3 organ\xc5\xb3 veikl\xc4\x85, specifin\xc4\xaf, su lytimi susijus\xc4\xaf elges\xc4\xaf, taip pat turi \xc4\xaftakos bendrai med\xc5\xbeiag\xc5\xb3 apykaitai organizme. Pagal biologin\xc4\xaf poveik\xc4\xaf skirstomi \xc4\xaf androgenus, estrogenus ir gestagenus. Kadangi tai steroidiniai hormonai, jie gaminami i\xc5\xa1 cholesterino. S\xc4\x97klid\xc4\x97se daugiausia gaminamas testosteronas, o kiau\xc5\xa1id\xc4\x97se\xc2\xa0\xe2\x80\x93 taip pat testosteronas, kuris br\xc4\x99stan\xc4\x8dio folikulo l\xc4\x85stel\xc4\x97se paver\xc4\x8diamas estrogenais. Geltonk\xc5\xabnis daugiausia gamina moteri\xc5\xa1k\xc4\x85j\xc4\xaf lytin\xc4\xaf hormon\xc4\x85 progesteron\xc4\x85. Lytini\xc5\xb3 hormon\xc5\xb3 biosintez\xc4\x99 reguliuoja hipofiz\xc4\x97s gonadotropiniai hormonai._NEWLINE_Pagrindinis s\xc4\x97klid\xc5\xbei\xc5\xb3 ir kiau\xc5\xa1id\xc5\xbei\xc5\xb3 steroidini\xc5\xb3 l\xc4\x85steli\xc5\xb3 stimuliatorius yra liuteinizuojantis hormonas. \xc5\xa0iame procese taip pat b\xc5\xabtinai turi dalyvauti ir folikulinas, kadangi tik normaliai vystantis folikului, vykstant ovuliacijai ir susiformuojant geltonk\xc5\xabniui kiau\xc5\xa1id\xc4\x97s tinkamai atlieka savo endokrinin\xc4\x99 funkcij\xc4\x85. Esant folikulo subrendimo sutrikimams ir nesant ovuliacijos, kiau\xc5\xa1id\xc4\x97s nepakankamai testosterono paver\xc4\x8dia estrogenais. Kai n\xc4\x97ra ovuliacijos, geltonk\xc5\xabnis nesusidaro ir organizme stinga progesterono. Savo ruo\xc5\xbetu antinks\xc4\x8diai irgi gamina lytinius hormonus, ta\xc4\x8diau nedideliais kiekiais, ir daugiausia\xc2\xa0\xe2\x80\x93 androgenus. N\xc4\x97\xc5\xa1tumo metu motinos ir vaisiaus organizmai reikalingus hormonus gauna i\xc5\xa1 placentos.\n_START_SECTION_\nBiologinis poveikis\n_START_PARAGRAPH_\nLytini\xc5\xb3 hormon\xc5\xb3 biologinis poveikis remiasi tuo, kad organai, \xc4\xaf kuriuos turi patekti hormonai (organai\xc2\xa0\xe2\x80\x93 taikiniai) turi specifinius receptorius, kurie u\xc5\xbetikrina hormon\xc5\xb3 perne\xc5\xa1im\xc4\x85 \xc4\xaf audinio l\xc4\x85steles. Androgen\xc5\xb3 organai\xc2\xa0\xe2\x80\x93 taikiniai yra vyro lytiniai organai, plauk\xc5\xb3 folikulai (\xc5\xa1ie hormonai s\xc4\x85lygoja vyri\xc5\xa1ko tipo plaukuotum\xc4\x85), raumeninis audinys, o estrogen\xc5\xb3 ir gestagen\xc5\xb3 taikiniai\xc2\xa0\xe2\x80\x93 moters lytiniai organai ir pieno liaukos. Ypatingas vaidmuo reguliujant lytin\xc4\x99 funkcij\xc4\x85 tenka pogumburio l\xc4\x85stel\xc4\x97se esantiems lytini\xc5\xb3 hormon\xc5\xb3 receptoriams._NEWLINE_Nuo lytini\xc5\xb3 hormon\xc5\xb3 koncentracijos kraujyje, kuris pasiekia pogumbur\xc4\xaf, priklauso tai, kiek pogumburio l\xc4\x85stel\xc4\x97s gamina hormono gonadoliberino. Esant ma\xc5\xbeoms lytini\xc5\xb3 hormon\xc5\xb3 koncentracijoms, gonadoliberino biosintez\xc4\x97 sustipr\xc4\x97ja ir atitinkamai padid\xc4\x97ja gonadotropini\xc5\xb3 hormon\xc5\xb3 gamyba, kurie skatina l\xc4\x85steli\xc5\xb3 lytin\xc4\x97se liaukose veikl\xc4\x85, kurios yra atsakingos u\xc5\xbe lytini\xc5\xb3 hormon\xc5\xb3 sintez\xc4\x99. Esant didel\xc4\x97ms lytini\xc5\xb3 hormon\xc5\xb3 koncentracijoms kraujyje, gonadoliberino gamyba slopinama ir gonadotropini\xc5\xb3 hormon\xc5\xb3 suma\xc5\xbe\xc4\x97ja. \xc5\xa0itaip yra palaikoma lytini\xc5\xb3 hormon\xc5\xb3 homeostaz\xc4\x97.'